V. Sopko, poslanec: (2001-10-18):
Výbor Národnej rady Slovenskej republiky pre verejnú správu ako gestorský výbor pri rokovaní o vládnom návrhu zákona o podpore regionálneho rozvoja podáva Národnej rade Slovenskej republiky v súlade s rokovacím poriadkom Národnej rady túto spoločnú správu výborov o prerokovaní uvedeného návrhu zákona. Národná rada Slovenskej republiky pridelila vládny návrh zákona o podpore regionálneho rozvoja na prerokovanie týmto výborom Národnej rady: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre životné prostredie a ochranu prírody. Uvedené výbory prerokovali predmetný návrh zákona v lehote určenej uznesením Národnej rady Slovenskej republiky. Gestorský výbor nedostal do 17. októbra 2001 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený. Vládny návrh zákona o podpore regionálneho rozvoja odporúčali Národnej rade Slovenskej republiky schváliť s pozmeňujúcimi a doplňujú-cimi návrhmi tieto výbory Národnej rady: Ústavnoprávny výbor Národnej rady Slovenskej republiky svojím uznesením č. 682 z 9. októbra 2001, Výbor Národnej rady Slovenskej republiky pre financie, rozpočet a menu uznesením č. 786 z 10. októbra 2001, Výbor Národnej rady Slovenskej republiky pre hospodárstvo, privatizáciu a podnikanie uznesením č. 618 z 15. októbra 2001, Výbor Národnej rady Slovenskej republiky pre pôdohospodárstvo uznesením č. 305 z 11. októbra 2001, Výbor Národnej rady Slovenskej republiky pre verejnú správu uznesením č. 346 zo 16. októbra 2001, Výbor Národnej rady Slovenskej republiky pre sociálne veci a bývanie uznesením č. 381 z 11. októbra 2001 a Výbor Národnej rady Slovenskej republiky pre životné prostredie a ochranu prírody  uznesením č. 210 z 11. októbra 2001. Z uznesení výborov Národnej rady uvedených pod bodom III spoločnej správy vyplývajú pozmeňujúce a doplňujúce návrhy, ktoré sú uvedené v správe pod bodom 1 - 41. Gestorský výbor odporúča o týchto pozmeňujúcich a doplňujúcich návrhoch hlasovať spoločne, en bloc schváliť všetky body uvedené pod písmenom a), a en bloc neprijať body uvedené pod písmenom b). Gestorský výbor na základe stanovísk výborov k vládnemu návrhu zákona o podpore regionálneho rozvoja vyjadrených v ich uzneseniach a uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 a § 83 zákona Národnej rady Slovenskej republiky o rokovacom poriadku odporúča Národnej rade Slovenskej republiky vládny návrh zákona o podpore regionálneho rozvoja v znení schvá-lených pozmeňujúcich a doplňujúcich návrhov uvedených v tejto správe a prednesených v rozprave schváliť. Súčasne gestorský výbor poveril spoločného spravodajcu výboru poslanca Viliama Sopka predložiť návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky o rokovacom poriadku. Na záver vás informujem, že predmetná spoločná správa výborov o prerokúvaní vládneho návrhu zákona o podpore regionálneho rozvoja bola schválená uznesením Výboru Národnej rady Slovenskej republiky pre verejnú správu dňa 17. októbra 2001 uznesením číslo 360. Vážený pán predsedajúci, skončil som. Prosím, aby ste k tomuto bodu otvorili rozpravu.